ఆటోమేషన్‌తో కొలువులు ఆగమాగం!
-  భారత్‌లో 69% ఉద్యోగాలపై ప్రభావం
- అస్థిరంకానున్న సంప్రదాయక ఆర్థిక వ్యవస్థలు
- పరిణామాలను విశ్లేషిస్తున్నాం: ప్రపంచ బ్యాంకు
వాషింగ్టన్‌: 'ఉద్యోగాల యాంత్రీకరణ' (ఆటోమేషన్‌) కారణంగా భారత్‌లో భారీ ఎత్తున కొలువుల్లో కొత పడనుందని ప్రపంచ బ్యాంకు అధినేత ఆందోళన వ్యక్తం చేశారు. ప్రపంచంలో తీవ్రతరమవుత్నున పేదరికంపై వాషింగ్టన్‌లోని 'కిమ్‌ బ్రూకింగ్స్‌' ఇన్‌స్టిట్యూట్‌లో మంగళవారం జరిగిన చర్చ కార్యక్రమంలో ప్రపంచ బ్యాంకు అధ్యక్షుడు జిమ్‌ కిమ్‌ మాట్లాడుతూ ఆటోమేషన్‌ అనర్థాలపై పలు వ్యాఖ్యలు చేశారు. భారత్‌లో ఆటోమేషన్‌ కారణంగా ప్రస్తుతం ఉన్న కొలువుల్లో దాదాపు 69 శాతం ఉద్యోగాలకు ముప్పు వాటల్లే ప్రమాదం ఉందని బ్యాంక్‌ విశ్లేషించింది. చైనాలో ఏకంగా 77 శాతం ఉద్యోగాలు ఆటోమేషన్‌ ప్రభావంతో ప్రమాదంలో పడే అవకాశం ఉన్నట్లుగా వెల్లడించారు. ఆటోమేషన్‌ టెక్నలాజీ అభివృద్ధి చెందుతున్న దేశాల సంప్రదాయ ఆర్థిక వ్యవస్థను అస్థిరపరిచే అవకాశం ఉందని ఆయన హెచ్చరించింది.
వ్యవసాయోత్పాదకత పెరగాలి..
ఆటోమేషన్‌ ప్రక్రియ ఎంత కాలంలో వేగం పుంజుకొని ఆయా దేశాల్లో కొలువులకు ఎసరు పెట్టనుందో అన్న అంశాన్ని లెక్కించి చెప్పలేమని ఆయన అన్నారు. పూర్తిస్థాయి పారిశ్రామీకీకరణ అన్ని అభివృద్ధి చెందుతున్న దేశాలకు సాధ్యం కాదని ఆయన పేర్కొన్నారు. వ్యవసాయ ఉత్పాదకత పెంచడం ద్వారా సంప్రదాయ ఆర్థికవ్యవస్థ వద్ధికి మార్గం సుగమవుతుందనీ అన్నారు. యాంత్రీకరణ, టెక్నాలజీ కారణంగా సంప్రదాయ పారిశ్రామిక ఉత్పత్తి దెబ్బతిం దని.. మాన్యువల్‌ ఉద్యోగాలు నష్టపోతున్నామనీ ఆవేదన వ్యక్తం చేశారు. ఈ ధోరణి కేవలం అభివృద్ధి చెందిన దేశాలకు అమెరికాకు పరిమితం కాదనీ, ప్రపంచ దేశాల్లో ప్రతిచోటా ప్రజలు దీనికి ప్రభావితమవుతున్నారని కిమ్‌ తెలిపారు.
జీ20 అదినేతల ఆందోళన..
దీనిపై చైనాలో జరిగిన జీ20 సమావేశంలో ప్రపంచ నేతలందరూ ఆందోళన వ్యక్తం చేశారని గుర్తు చేశారు. అభివృద్ధిని ప్రోత్సహించడానికి గాను పెట్టుబడులు పెట్టడం, ఆర్థిక సాయాన్ని అందించడం వంటి చర్యలను ప్రపంచ బ్యాంకు కొనసాగిస్తుందని ఆయన అన్నారు. ఉమ్మడి వాణిజ్యం ద్వారా ఆర్థిక వ్యవస్థ వద్దికోసం ప్రపంచ దేశాల సమిష్టి కషితో కొంత పురోగతి సాధించినప్పటికీ తీవ్ర ప్రతికూలతను ఎదుర్కోక తప్పడం లేదన్నారు. డిమాండ్‌ తగ్గి సరుకుల ధరల్లో క్షీణత .. ప్రపంచ వాణిజ్యంలో మందగింపు పెద్ద సవాళ్లుగా ఉన్నాయన్నారు. మందగమనం చరిత్రలో గతంలో ఎన్నడూ లేని విధంగా ఉందని ఆయన ఆందోళన వ్యక్తం చేశారు. ప్రపంచ బ్యాంకు పరిశోధన పత్రం విశ్లేషణ ప్రకారం ఆటోమేషన్‌ వల్ల భారత్‌లో 69 శాతం ఉద్యోగాలకు ఇబ్బందులు తలెత్తనున్నాయని. అదే విధంగా చైనాలో 77 శాతం, ఇతియోఫియాలో ఏకంగా 85 శాతం మంది ఉద్యోగాలు తిప్పలు పడనున్నారని అంచనా వేసింది. ఒక వేళ ఇదే జరిగితే ఆయా దేశాలు చాలా ఉద్యోగాలను కోల్పోవాల్సి వస్తుందన్నారు. కాగా ఈ దేశాలకు ఏ తరహా ఆర్థిక వృద్ధి అవసరమో అర్థం చేసుకోవాల్సి, విశ్లేషించాల్సి ఉందని కిమ్‌ పేర్కొన్నారు.
ఈ రంగాల్లోని కొలువులకే ప్రమాదం ఎక్కువ..
ఇప్పటికే బ్యాంకింగ్‌ రంగంలో రోబో మిషన్లు వచ్చేస్తున్నాయి. దేశంలో ప్రయివేటు రంగ విత్త సంస్థ ఐసీఐసీఐ బ్యాంకు తొలుత అందుబాటులోకి తెచ్చిన ఈ యంత్రాలను మిగితా బ్యాంకర్లు కూడా ఏర్పాటు చేసే అవకాశం ఉంది. ఇలాంటి పరికరాలతో ప్రపంచ వ్యాప్తంగా ఈ రంగంలో భారీగా ఉపాధి పడిపోనుందని విశ్లేషకులు అంచనా వేస్తున్నారు. ఆటోమేషన్‌ వల్ల బ్యాంకింగ్‌తో పాటు ప్రధానంగా టెక్స్‌టైల్‌ రంగం, పోస్టల్‌ సర్వీసెస్‌, కమ్యూనికేషన్స్‌ పరికరాల తయారీ, పత్రికలు, ఎలక్ట్రానిక్స్‌ రంగం, గాజు సీసాల తయారీ, కాగితం ఉత్పత్తి, ఆటోమోబైల్‌ రంగాలపై తీవ్ర ప్రభావం ఉండనుందని విశ్లేషకులు హెచ్చరిస్తున్నారు.
మీ స్నేహితులకు రికమెండ్ చెయ్యండి